Bacon, skinke, pølser og andet forarbejdet kød er af WHO blevet opgraderet til det højeste niveau af kræftfremkaldende stoffer – altså på linje med cigaretter, asbest, arsenik og alkohol. Uden at servere en masse procenter for læserne kan jeg blot konstatere, at det langtfra betyder, at kræftrisikoen ved pølser og bacon er bare i nærheden af kræftrisikoen ved rygning.

Befolkningsstudier viser, at pølsespisere oftere får tarmkræft end andre. Også laboratorieforsøg tyder på, at fedtede, saltede og nitritkonserverede fødeemner ikke er sunde. Så alt i alt er det da en god idé at holde igen med det forarbejdede kød.

Også de røde bøffer har fået tommelfingeren ned i de seneste uger. Når det gælder egen sundhed, er frygten for rødt kød imidlertid overdrevet, for kød af ordentlig kvalitet indeholder også mange vigtige næringsstoffer.